UDHËZIM 
Nr. 17, datë 20.4.2023 


PËR BASHKËRENDIMIN E FUNKSIONEVE INSPEKTUESE NË FUSHËN E 
MBROJTJES SË PYJEVE 


Në zbatim të germës “a”, të pikës 2, të nenit 16, të ligjit nr. 10433, datë 16.6.2011, “Për 
inspektimin në Republikën e Shqipërisë”: ligjit nr. 5712020, “Për pyjet”, ligjit nr. 13972015, “Për 
vetëqeverisjen vendore”, VKM-së nr. 696, datë 16.8.2013, “Për përcaktimin e procedurave të 
ushtrimit, të kompetencave të Inspektoratit Qendror dhe të rregullave për përmbajtjen dhe 
administrimin e portalit unik e-Inspektimi”, urdhrit nr. 15, datë 17.5.2015, “Për përcaktimin e 
procedurave dhe mënyrave, për përdorimin e portalit unik të inspektimit e-Inspektimi”, të ndryshuar, 
urdhrit nr. 25, datë 10.8.2018, “Për miratimin e rregullores 'Për përcaktimin e procedurës së 
inspektimeve, si një proces i rregullt administrativ”, të Inspektorit të Përgjithshëm, me qëllim 
unifikimin e procesit të inspektimeve për fushën e mbrojtjes së pyjeve, nën juridiksionin e disa 
institucioneve, për të rritur harmonizimin, efektivitetin, përgjegjshmërinë, gjurmueshmërinë e 
transparencën e veprimtarisë së inspektimit, 


UDHËZOJ: 


I. QËLLIMI DHE FUSHA E ZBATIMIT 

1. Ky udhëzim ka për qëllim krijimin e kuadrit rregullues për bashkërendimin, harmonizimin dhe 
mbështetjen e veprimtarisë së inspektorateve shtetërore dhe vendore në fushën e inspektimit të 
pyjeve, në zbatim të ligjit 57/2020, “Për pyjet”. 

2. Ky udhëzim është i zbatueshëm nga Agjencia Kombëtare e Pyjeve (AKP), Agjencia Kombëtare 
e Zonave të Mbrojtura (AKZM), Inspektorati Kombëtar i Mbrojtjes së Territorit IKMT) dhe 
bashkitë e ngarkuara me një apo disa funksione inspektimi në fushën e mbrojtjes së pyjeve, të 
përcaktuara, sipas ligjit për inspektimin dhe atij të pyjeve, si dhe akteve nënligjore në zbatim të tyre. 

I. BASHKËRENDIMI DHE HARMONIZIMI I VEPRIMTARISË PËR INSPEKTIMET NË 
PYJE DHE NDARJA E KOMPETENCAVE LIGJORE 

1. Funksionet e inspektimit në fushën e mbrojtjes së pyjeve, për shkelje në fondin pyjor 
kombëtar, kryhen nga strukturat e përcaktuara në ligjin 5772020 dhe nën juridiksionin e 
përgjithshëm të Agjencisë Kombëtare të Pyjeve. 

2. Strukturat përgjegjëse për kryerjen e procedurës inspektuese, si proces i rregullt administrativ 
janë: 

a) Agjencia Kombëtare e Pyjeve, 

b) Agjencia Kombëtare e Zonave të Mbrojtura, 

c) Struktura përgjegjëse për inspektimin e pyjeve në bashki. 

3. Për mbrojtjen dhe sigurinë e pyjeve ndaj veprave penale të kryera në to, bëhet referim në 
strukturat e specializuara për mbrojtjen dhe sigurinë në pyje, pranë ministrisë përgjegjëse për 
mbrojtjen dhe sigurinë e mjedisit dhe pyjeve, ku IKMT-ja ka si përgjegjësi: 

a) të garantojnë mbrojtjen dhe sigurinë e pyjeve përmes parandalimit, zbulimit dhe hetimit të 
veprave penale kundër pyjeve dhe procedimit penal të autorëve të tyre në përputhje me parashikimet 
e legjislacionit penal: 

b) të bashkëpunojnë me strukturat përgjegjëse për kontrollin në pyje AKP, AKZM dhe bashkitë 
dhe i mbështesin ato sipas kërkesës dhe nevojës. 


4. AKP-ja mbikëqyr zbatimin e akteve ligjore, nënligjore, akteve administrative, politikave, 
programeve dhe planeve në nivel kombëtar nga strukturat e kontrollit të pyjeve në bashki dhe në 
zonat e mbrojtura, si dhe ndërhyn në mënyrë të drejtpërdrejtë dhe të pakufizuar në rastet kur vëren 
pamundësinë ose mosushtrimin e kompetencave ligjore nga ana e tyre. 

5. AKZM-ja garanton kontrollin dhe inspektimin e fondit pyjor kombëtar nën administrim. 

6. Bashkitë ushtrojnë veprimtari kontrolluese inspektuese të fondit pyjor kombëtar nën 
administrim. 

7. AKP-ja vë në dijeni Inspektoratin Qendror për politikat dhe planet në nivel kombëtar për 
mbrojtjen e pyjeve, si dhe çdo akt administrativ me impakt në veprimtarinë inspektuese dhe merr 
mendim këshillimor, nga Inspektorati Qendror, për çdo akt ligjor dhe nënligjor të ndërmarrë për 
inspektimet në fushën e pyjeve. 

M. BASHKËRENDIMI DHE MBËSHTETJA PËR RREGULLAT E VEPRIMTARISË SË 
INSPEKTIMIT NË PYJE 

1. Inspektorati Qendror në bashkëpunim me Agjencinë Kombëtare të Pyjeve, unifikon praktikat 
për procesin e inspektimit në fondin pyjor kombëtar nga strukturat përgjegjëse në ushtrimin e 
kompetencave të tyre, me qëllim harmonizimin e procedurës së inspektimit, për: 

a) metodologjitë e vlerësimit të riskut për veprimtarinë inspektuese në pyje: 

b) programin vjetor dhe mujor të inspektimeve në pyje, për të gjithë strukturat dhe të 
përmbledhur, 

c) dokumentet standarde të inspektimit dhe listë verifikimet përkatëse. 

2. AKP-ja harton programin vjetor dhe mujor të inspektimit, të koordinuar për të gjitha 
strukturat përgjegjëse vendore për inspektimin e pyjeve dhe e paraqet të përmbledhur pranë 
Inspektoratit Qendror për mendim këshillimor, sipas rregullave dhe afateve ligjore në fuqi. 

3. AKP-ja harton raportin vjetor të veprimtarisë inspektuese të pyjeve, sipas afateve të 
përcaktuara në VKM nr. 69612013, ia paraqet Inspektoratit Qendror, i cili bën një përmbledhje të tij 
si pjesë e raportit të përgjithshëm vjetor. 

4. IKMT-ja raporton pranë Inspektoratit Qendror për ndërhyrjet për veprat penale të konstatuar 
në pyje. 

5. Inspektorati Qendror në bashkëpunim me AKP harton treguesit e efektivitetit dhe cilësisë së 
veprimtarisë së inspektimit, si dhe kriteret e vlerësimit të tyre. 

6. Inspektorati Qendror në bashkëpunim me IKMT-në harton procedurën dhe dokumentacionin 
për mbrojtjen dhe sigurinë e pyjeve ndaj veprave penale të kryera në to. 

IV. MBIKËQYRJA E ZBATIMIT TË LIGJIT PËR INSPEKTIMIN NË PYJE 

1. Inspektorati Qendror mbikëqyr veprimtarinë e AKP-së, AKZM-së, bashkitë, IKMT-së për 
zbatimin e legjislacionit në fuqi për inspektimin, përfshirë edhe legjislacionin e posaçëm në fushën e 
inspektimit të pyjeve, si dhe akteve nënligjore që rrjedhin prej tyre. 

2. Inspektorati Qendror hedh në portalin e-Inspektimi, procedurën e inspektimit, dokumentacionin 
dhe listëverifikimet, sipas funksioneve të inspektimit të caktuara në ligjin për pyjet për secilin 


inspektorat. 

3. Procedura e inspektimit në pyje kryhet online nëpërmjet sistemit e-Inspektimi, me tablet 
inspektimi. 

4. Inspektorati Qendror kryen trajnimin për përdorimin e tabletave të inspektimit për inspektorët 
e pyjeve. 


5. Inspektorati Qendror mban Regjistrin Kombëtar të Inspektorëve shtetërorë dhe vendor në 
detytë, sipas funksioneve të inspektimit që kryejnë në pyje dhe i pajis inspektorët e AKP-së dhe 
AKZM-së me kartën e inspektorit. 


6. Ngarkohen Inspektorati Qendror dhe AKP-ja, AKZM-ja dhe IKMT-ja për zbatimin e këtij 
udhëzimi. 

7. Me hyrjen në fuqi të këtij udhëzimi, IKMT-ja nuk kryen procedurën inspektuese, si një proces i 
rregullt administrativ të programuar dhe hiqet nga funksionet inspektuese të kryera deri më tani. 

Ky udhëzim publikohet në Fletoren Zyrtare dhe në faqen zyrtare të Inspektoratit Qendror, 
www.insq.gov.al, si dhe iu njoftohet AKP-së, AKZM-së dhe IKMT-së. 

Ky udhëzim hyn në fuqi menjëherë. 


INSPEKTOR I PËRGJITHSHËM 
Shkëlqim Hajdari 


